ΑΠΟΦΑΣΗ ΤΗΣ ΕΠΙΤΡΟΠΗΣ της 19ης Οκτωβρίου 1999 για τον καθορισμό των προθεσμιών σχετικά με την κοινοποίηση των αποτελεσμάτων των βασικών ερευνών 1999/2000 για τη διάρθρωση των γεωργικών εκμεταλλεύσεων στη στατιστική υπηρεσία των Ευρωπαϊκών Κοινοτήτων [κοινοποιηθείσα υπό τον αριθμό Ε(1999) 3352] (1999/714/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 571/88, του Συμβουλίου, της 29ης Φεβρουαρίου 1988, σχετικά με τη διοργάνωση κοινοτικών ερευνών για τη διάρθρωση των γεωργικών εκμεταλλεύσεων(1), όπως τροποποιήθηκε τελευταία από την απόφαση 98/377/ΕΚ της Επιτροπής(2), και ιδίως το σημείο 5 του παραρτήματος ΙΙ, Εκτιμώντας τα ακόλουθα: (1) το σημείο 5 του παραρτήματος ΙΙ του κανονισμού (ΕΟΚ) αριθ. 571/88 προβλέπει τη διαβίβαση ατομικών στοιχείων στη στατιστική υπηρεσία των Ευρωπαϊκών Κοινοτήτων από τα κράτη μέσω ενός ενιαίου κώδικα που καθορίζεται από τη στατιστική υπηρεσία των Ευρωπαϊκών Κοινοτήτων σε συνεννόηση με τα κράτη μέλη, στις προθεσμίες που ορίζονται σύμφωνα με τη διαδικασία που προβλέπεται στο άρθρο 15 του εν λόγω κανονισμού· (2) η σημασία της διάρθρωσης των αποτελεσμάτων της έρευνας για τη κοινή γεωργική πολιτική και η αυξανόμενη ζήτηση επίκαιρων στοιχείων καθιστούν απαραίτητη την ηλεκτρονική επεξεργασία των στοιχείων της έρευνας και την ταχύτερη δυνατή διαβίβασή τους στη στατιστική υπηρεσία των Ευρωπαϊκών Κοινοτήτων· (3) κατά τον καθορισμό των προθεσμιών που απαιτούνται για τη διαβίβαση των αποτελεσμάτων της έρευνας στη στατιστική υπηρεσία των Ευρωπαϊκών Κοινοτήτων πρέπει να συνεκτιμάται το γεγονός ότι το χρονοδιάγραμμα διεξαγωγής της έρευνας διαφέρει από το ένα κράτος μέλος στο άλλο· (4) τα μέτρα που προβλέπονται στην εν λόγω απόφαση συνάδουν με τη γνώμη της μόνιμης επιτροπής γεωργικών στατιστικών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα κράτη μέλη κοινοποιούν στη στατιστική υπηρεσία των Ευρωπαϊκών Κοινοτήτων τα ατομικά στοιχεία που προκύπτουν από τις έρευνες για τη διάρθρωση των γεωργικών εκμεταλλεύσεων που διεξάγονται σύμφωνα με το άρθρο 2 σημείο 1 του κανονισμού (ΕΟΚ) αριθ. 571/88 του Συμβουλίου, μέσω ενός ενιαίου κώδικα που καθορίζεται από τη στατιστική υπηρεσία των Ευρωπαϊκών Κοινοτήτων σε συνεννόηση με τα κράτη μέλη. Άρθρο 2 Τα κράτη μέλη διαβιβάζουν τα αποτελέσματα των ερευνών για τις διαρθρώσεις 1999/2000 το αργότερο μέσα στις ακόλουθες προθεσμίες: ΘΕΣΗ ΠΙΝΑΚΑ Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 19 Οκτωβρίου 1999.

[Source: multi_eurlex | Tokens: 2285]